CELEX: 32018R0720
Language: bg
Date: 2018-05-16 00:00:00
Title: Регламент за изпълнение (ЕС) 2018/720 на Комисията от 16 май 2018 година за откриването и управлението на тарифна квота на Съюза за месо от домашни птици с произход от Исландия

17.5.2018   
            
            
               BG
            
            
               Официален вестник на Европейския съюз
            
            
               L 122/2
            
         РЕГЛАМЕНТ ЗА ИЗПЪЛНЕНИЕ (ЕС) 2018/720 НА КОМИСИЯТА
   от 16 май 2018 година
   за откриването и управлението на тарифна квота на Съюза за месо от домашни птици с произход от Исландия
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 952/2013 на Европейския парламент и на Съвета от 9 октомври 2013 година за създаване на Митнически кодекс на Съюза (1), и по-специално член 58, параграф 1 от него,
   като има предвид, че:
   
               (1)
            
            
               Между Европейския съюз и Исландия бе сключено споразумение под формата на размяна на писма за допълнителни търговски преференции за селскостопански продукти (наричано по-нататък „Споразумението)“ (2), постигнато на основание на член 19 от Споразумението за Европейското икономическо пространство. Споразумението беше одобрено от името на Съюза с Решение (ЕС) 2017/1913 на Съвета (3).
            
         
               (2)
            
            
               В приложение V към Споразумението се предвижда откриване на годишна безмитна квота за внос в Съюза на месо от домашни птици с произход от Исландия.
            
         
               (3)
            
            
               По силата на Решение (ЕС) 2017/1913 Споразумението трябва да влезе в сила на първия ден от седмия месец след датата, на която страните са се уведомили взаимно за приключването на изискваните вътрешни процедури. Последното уведомление бе извършено на 19 октомври 2017 г. Следователно Споразумението ще влезе в сила на 1 май 2018 г. Мерките, определени в настоящия регламент, следва да се прилагат от датата на влизане на Споразумението в сила.
            
         
               (4)
            
            
               В Споразумението се предвижда тарифната квота да се прилага годишно и поради това вносът следва да се управлява на база календарна година. Тъй като обаче Споразумението ще влезе в сила от 1 май 2018 г., годишните количества за 2018 г. и следващите години следва да бъдат определени съгласно приложение V към него.
            
         
               (5)
            
            
               Тарифната квота следва да се управлява от Комисията по реда на датите на приемане на митническите декларации за допускане за свободно обращение по силата на разпоредбите за управлението на тарифните квоти, съдържащи се в Регламент за изпълнение (ЕС) 2015/2447 на Комисията (4).
            
         
               (6)
            
            
               В Споразумението се предвижда, че разпоредбите на Протокол № 3 относно определението на понятието „продукти с произход“ и методите на административно сътрудничество към Споразумението между Европейската икономическа общност и Република Исландия, изменен с Решение № 2/2005 на Съвместния комитет ЕО – Исландия (5), ще се прилагат за продуктите, ползващи се от тарифната квота.
            
         
               (7)
            
            
               Мерките, предвидени в настоящия регламент, са в съответствие със становището на Комитета по Митническия кодекс,
            
         ПРИЕ НАСТОЯЩИЯ РЕГЛАМЕНТ:
   Член 1
   Открива се тарифна квота на Съюза за месото от домашни птици с произход от Исландия съгласно посоченото в приложението.
   Член 2
   Тарифната квота, определена в приложението, се управлява в съответствие с членове 49 – 54 от Регламент за изпълнение (ЕС) 2015/2447.
   Член 3
   За да могат да се ползват от тарифната квота, предвидена в настоящия регламент, изброените в приложението стоки трябва да отговарят – с необходимите изменения – на правилата за произхода и другите разпоредби, съдържащи се в Протокол № 3 относно определението на понятието „продукти с произход“ и методите на административно сътрудничество към Споразумението между Европейската икономическа общност и Исландия, изменен с Решение № 2/2005 на Съвместния комитет ЕО – Исландия.
   Член 4
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   
   Tой се прилага от 1 май 2018 г.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 16 май 2018 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 269, 10.10.2013 г., стр. 1.
   
      (2)  ОВ L 274, 24.10.2017 г., стр. 58.
   
      (3)  Решение (ЕС) 2017/1913 на Съвета от 9 октомври 2017 г. за сключване на Споразумението под формата на размяна на писма между Европейския съюз и Исландия за допълнителни търговски преференции за селскостопански продукти (ОВ L 274, 24.10.2017 г., стр. 57).
   
      (4)  Регламент за изпълнение (ЕС) 2015/2447 на Комисията от 24 ноември 2015 г. за определяне на подробни правила за прилагането на някои разпоредби на Регламент (ЕС) № 952/2013 на Европейския парламент и на Съвета за създаване на Митнически кодекс на Съюза (ОВ L 343, 29.12.2015 г., стр. 58).
   
      (5)  Решение № 2/2005 на Съвместния комитет ЕО – Исландия от 22 декември 2005 г. за изменение на Протокол № 3 относно определението на понятието „продукти с произход“ и методите на административно сътрудничество към Споразумението (ОВ L 131, 18.5.2006 г., стр. 1).
   
      ПРИЛОЖЕНИЕ
      Независимо от правилата за тълкуването на Комбинираната номенклатура се счита, че текстът на описанието на продуктите има само указателен характер, тъй като за целите на настоящото приложение обхватът на преференциалния режим се определя от кодовете по ХС, посочени във втората колона от таблицата.
      
                  Пореден номер
               
               
                  Позиция по ХС
               
               
                  Описание на продуктите
               
               
                  Обем на годишната тарифна квота
                  (тонове нетно тегло)
               
               
                  Ставка на митото
                  (%)
               
            
                  09.0830
               
               
                  0207 
               
               
                  Месо от домашни птици
               
               
                  От 1.5.2018 г. до 31.12.2018 г.:
                  100
                  За всяка календарна година след 1.1.2019 г.:
                  300
               
               
                  0